**Notă informativă la proiectul Hotărîrii Guvernului cu privire la aprobarea modificărilor și completărilor ce se operează în unele hotărîri ale Guvernului**

**(modificarea Metodologiei de analiză a impactului de reglementare și de monitorizare a eficienței actului de reglementare)**

**Autorul proiectului.** Proiectul Hotărârii Guvernului cu privire la aprobarea modificărilor și completărilor ce se operează în unele hotărîri ale Guvernului este elaborat de Ministerul Economiei al Republicii Moldova, care și-a asumat un rol-cheie în reforma de reglementare și, în conformitate cu prevederile Hotărîrii Guvernului 1230 din 2006 cu privire la aprobarea Metodologiei de analiză a impactului de reglementare şi de monitorizare a eficienței actului de reglementare, este abilitat cu atribuțiile de monitorizare a eficienței realizării analizei impactului de reglementare.

1. **Cadrul juridic**

Analiza impactului de reglementare (în continuare - AIR) în calitate de document ce demonstrează necesitatea adoptării actului normativ și impactul acestuia asupra activității de întreprinzător, în prezent se impune de art.4 lit.c) și art.13 din Legea nr.235-XVI din 20.07.2006 cu privire la principiile de bază de reglementare a activității de întreprinzător, art.20 lit.e) din Legea nr.780-XV din 27.12.2001 privind actele legislative și art.37 lit.f1) din Legea nr.317-XV din 18.07.2003 privind actele normative ale Guvernului şi ale altor autorități ale administrației publice centrale şi locale.

Dezvoltarea instituției de AIR se regăsește în Planul de acțiuni pentru implementarea Strategiei reformei cadrului de reglementare a activității de întreprinzător pentru anii 2013-2020, aprobată prin Hotărîrea Guvernului nr.1021 din 16.12.2013. Conform pct.10 din Planul de acțiuni pentru implementarea în anii 2013-2015 a Strategiei, se va efectua “*revizuirea şi îmbunătățirea cadrului normativ care reglementează procesul şi metodologia AIR și elaborarea manualului AIR*”, precum și la capitolul „Business: cu reguli clare de joc” din Strategia națională de dezvoltare „Moldova 2020”, aprobată prin Legea nr.166 din 11.07.2012.

Consolidarea instituției de AIR în procesul de creare a actelor legislative şi normative, inclusiv în cadrul procesului de armonizare a legislaţiei naţionale cu cea europeană (acțiunea 63), este stabilită în Planul naţional de acţiuni pentru implementarea Acordului de Asociere Republica Moldova – Uniunea Europeană în perioada 2014-2016, aprobat prin Hotărîrea Guvernului nr.808 din 07.10.2014, precum și în Programul de activitate al Guvernului pe anii 2015-2018 (Cap.IV, lit.A, p.16).

1. **Condițiile ce au impus elaborarea proiectului**

Strategia reformei cadrului de reglementare a activității de întreprinzător pentru anii 2013-2020, aprobată prin Hotărîrea Guvernului nr.1021 din 16.12.2013, constată un șir de deficiențe ce țin de efectuarea AIR la elaborarea proiectelor de acte normative. Conform Strategiei „*unele autorități de reglementare au perceput instrumentul AIR mai degrabă ca o sarcină adițională impusă prin lege, decît ca un instrument de obținere a unor soluții şi politici publice eficiente pentru o anumită problemă, prin intermediul unei analize sistematice prospective*”.

Astfel, în anul 2012 de către Grupul de lucru pentru reglementarea activității de întreprinzător au fost examinate 75 AIR; 2013 – 91 AIR; 2014 – 75 AIR; 2015 – 86 AIR. Pin urmare, constatăm că doar 30% din totalul actelor normative ce reglementează activitatea de întreprinzător publicate și puse în aplicare este supus consultării și examinării prin intermediul Grupului de lucru pentru reglementarea activității de întreprinzător.

Acești indicatori ne demonstrează că, deși legislația obligă efectuarea AIR pentru proiectele de acte ce afectează activitatea de întreprinzător, numărul rapoartelor AIR este semnificativ mai mic decît numărul total al actelor legislative și subordonate legii în domeniul activității de întreprinzător, adoptate în această perioadă.

Urmare unei evaluări complexe a mecanismului AIR existent s-a determinat că, unele autorități publice nu s-au conformat pe deplin procesului obligatoriu de AIR, drept urmare a unui mecanism sofisticat de realizat, precum și procesul complicat de implementare a acestuia.

1. **Principalele prevederi, locul actului în sistemul de acte normative, evidențierea elementelor noi**

Hotărîrea Guvernului nr.1230 din 24.10.2006 vine să implementeze prevederile din art. 13 al Legii nr.235-XVI din 20.07.2006 cu privire la principiile de bază de reglementare a activităţii de întreprinzător. Proiectul de modificare și completare a Hotărîrii de Guvern în cauză are ca scop înlăturarea deficiențelor existente în procesul AIR și dezvoltarea unui mecanism viabil și eficient al AIR. În particular, proiectul își propune următoarele obiective:

* perfecționarea mecanismului și documentului AIR ca parte componentă a procesului de reglementare;
* facilitarea și consolidarea procesului AIR.

Pentru a atinge obiectivele propuse proiectul conține următoarele prevederi principale:

3.1. În vederea excluderii cazurilor în care proiectele de acte legislative şi normative ce reglementează activitatea de întreprinzător sînt elaborate și aprobate cu evitarea mecanismului AIR, se propun următoarele modificări și completări:

* Regulamentul privind expertiza juridică şi înregistrarea de stat a actelor normative departamentale, aprobat prin Hotărîrea Guvernului nr.1104 din 28.11.1997, se completează cu prevederi conform cărora, în vederea efectuării expertizei juridice și înregistrării de stat a actelor normative, se va prezenta în mod obligatoriu actul de analiză a impactului de reglementare. Ministerul Justiției va refuza înregistrarea de stat a actului normativ în cazul în care nu se prezintă actul de analiză a impactului de reglementare.
* Conform propunerilor propuse la Hotărîrea Guvernului nr.1230 din 24.10.2006 și la Hotărîrea Guvernului nr.34 din 17.01.2001, Cancelaria de Stat va refuza includerea în ordinea de zi a ședinței Guvernului a proiectelor de acte normative cu caracter de reglementare a activității de întreprinzător, în cazul în care acestea nu sînt însoțite de analiza impactului de reglementare și avizul Grupului de lucru al Comisiei de stat pentru reglementarea activității de întreprinzător.
* Pentru a exclude situațiile în care autoritățile publice aprobă reglementări ce afectează activitatea de întreprinzător în lipsa AIR, fără efectuarea expertizei juridice și fără înregistrarea de stat, la Hotărîrea Guvernului nr.1230 din 24.10.2006 se propun prevederi conform cărora actele normative aprobate de autoritățile publice centrale se publică în Monitorul Oficial de către Agenția Informațională de Stat ”Moldpres” doar după înregistrarea de stat la Ministerul Justiției conform Hotărîrii Guvernului nr.1104 din 28 noiembrie 1997 “Cu privire la modul de efectuare a expertizei juridice şi înregistrării de stat a actelor normative departamentale”.

3.2. Pentru a dezvolta abilități de efectuare a AIR, se propun următoarele măsuri:

* Hotărîrea Guvernului nr.1230 din 24.10.2006 se completează cu prevederi, conform cărora Ministerul Economiei va oferi suportul logistic necesar pentru ședințele Grupului de lucru al Comisiei de stat pentru reglementarea activităţii de întreprinzător și activitatea Secretariatului Evaluării Impactului de Reglementare (în continuare - SEIR), inclusiv va asigura publicarea, pe pagina web proprie, a ordinii de zi a ședințelor și avizele Grupului de lucru al Comisiei de stat pentru reglementarea activităţii de întreprinzător, opiniile SEIR și AIR asupra proiectelor de acte normative.

3.3 În vederea perfecționării mecanismului AIR, Metodologia urmează a fi completată cu prevederi, conform cărora se stabilește o structura optimizată a AIR, precum și se simplifică procesul de elaborare a AIR:

* aplicarea unui singur AIR la mai multe proiecte de acte normative simultan, dacă acestea sînt parte a unei singure intervenții prin reglementarea statului, fac parte dintr-un pachet comun și sînt propuse în mod simultan pentru consultări publice și aprobare;
* elaborarea și prezentarea AIR conform formularului tipizat (anexa la prezenta Metodologie);
* aplicarea unui sistem de punctaj la determinarea nivelului de complexitate și de profunzime a expunerii AIR – simplificat sau complex, stabilit în dependența de nivelul de interes public fată de intervenția propusă, precum și mărimea potențialelor impacturi;
* aplicarea unei structuri și cerințe simplificate pentru anumite categorii de proiecte de acte normative, spre exemplu actele normative prin care în legislația Republicii Moldova este transpusă legislația comunitară**.**

1. **Argumentarea şi gradul compatibilității proiectului de act normativ cu reglementările legislației comunitare.**

Metodologia de analiză a impactului de reglementare este elaborată avînd la bază cerințele stabilite la nivelul instituțiilor Uniunii Europene pentru documentele de analiză a impactului prin Ghidul Comisiei Uniunii Europene privind o mai bună reglementare, SWD2015(111) final din 19.05.2015, fiind utilizat modelul de AIR al UE.

1. **Fundamentarea economică-financiară.**

Implementarea prevederilor proiectului nu presupune cheltuieli din bugetul de stat.

**Impactul proiectului**

Proiectul va optimiza mecanismul AIR pentru proiectele actelor legislative și normative, în privința următoarelor aspecte:

* diminuarea numărului de cazuri de aprobare a proiectelor de acte normative şi legislative în domeniul activității de întreprinzător în lipsa AIR și cu încălcarea cerințelor ce țin de transparența proiectelor de acte;
* simplificarea și clarificarea cerințelor privind efectuarea AIR;
* asigurarea transparenței procesului AIR;
* ridicarea calității proiectelor de acte de reglementare în domeniul activității de întreprinzător.

**Viceprim-ministru,**

**ministru al economiei Octavian CALMÎC**